再和酬王元勃舍人見寄
作者：王庭珪
朝代：宋

paragraphs: 風電聒天雷動地，老父閉門呼不起。
從教卷却屋上茅，偶遇時豐且歡喜。
閭閻比歲連旱荒，椎肌斵骨生千瘡。
羽書止欲調兵食，不貯别庫爲私藏。
吾君撥亂如光武，將軍不數韓擒虎。
龍神自將羽林兒，折箠一揮開北土。
誰識江南刺史天，政平訟理仍豐年。
村中儻無石壕吏，吏不捉人人夜眠。